Lofpsalm 71:1, 10, 14.
Skriflesing: Genesis 3.
Teks: Kategismus Sondag 52. Genesis 3: 15
En Ek sal vyandskap stel tussen jou en die vrou en tussen jou saad en haar saad. Hy sal jou kop vermorsel en jy sal hom in die hakskeen byt.
Met die sondeval het die mens letterlik so sleg geword dat hy bitter min dinge kon doen wat reg was of nie sonde was nie. Maar regdeur hierdie slingerpad wat ons tussen die sonde deurloop, het ons hierdie eerste belofte van die Here saam met ons. Die Here het belowe dat Hy vyandskap tussen die uitverkorenes aan die een kant en die duiwel en al sy magte aan die ander kant sal stel.
1. Die duiwel se werkmetode met die mens.
2. Die Here se genade oor die mens.
3. Ons antwoord op die Here se genade.
Hierdie belofte in Genesis 3: 15 moes seker as 'n geweldige skok vir die Satan gekom het, en hy ervaar dit ook seker elke dag nog as 'n vernedering.
Die skok was dat hierdie belofte aan hom verduidelik het dat daar sekere mense is wat hy nooit van die Here af afvallig sal kan maak nie.
Die vernedering was dat hy op daardie oomblik al fisies sy vernietiging teen die almag van die Here beleef het, en daarmee saam sy onmag teen al die mense wat aan Christus behoort.
Die duiwel het sekerlik nie daarop gereken nie. Die oomblik toe hy meen dat hy die oorwinning oor die mens behaal het, toe hoor hy uit die Here se mond dat sy stryd teen die mens voortgaan, en dat hy wat die satan is, se vernietiging klaar vasgestel is.
Ons moet nie dink dat om eendag in God se koninkryk te wees, sommer maklik gebeur nie - so asof die satan se krag op die aarde daarmee weggeskryf word nie. Voordat ons eendag in die hemel sal wees, sal daar baie stryd teen die satan wees.
Moenie sy mag onderskat nie! Kyk net wat skryf die Bybel alles oor hom:
1 Petrus 5: 8 leer dat die duiwel ons wil verslind.
Efesiërs 6: 12 openbaar dat ons stryd nie teen vlees en bloed is nie, maar teen owerhede en magte, en teen die heersers van die duisternis van hierdie eeu; teen die bose geeste in die lug.
Prakties beteken dit dat die satan elke oomblik en op elke plek teen ons is.
Sy aanslae is ook nie so maklik uitkenbaar nie, want hy veg uit die geesteswêreld uit met ons, en dit is 'n wêreld waarin ons baie moeilik toegang het, want ons is vlees en bloed.
Dit is waaroor die deel van die gebed in die Onse Vader gaan dat die Here ons moet beskerm, sodat ons nie in versoeking kom nie.
Dit is waarom ons bid dat ons van die bose verlos moet word, want die Here het die bose in sy almag alreeds verslaan.
Al die magte van die duisternis sidder wanneer hulle die Here Jesus sien.
Hulle bely Hom ook as die Een wat mag het om hulle in die duisternis te werp, en wat dit inderdaad ook gaan doen!
Dit is verstommend dat die genade van die Here so groot is dat Hy ons nie verwerp het toe ons destyds deur die duiwel verlei is nie.
As ons nou terugdink, besef ons eers hoe naby die Here selfs in daardie oomblikke aan die mensdom was, want Hy het toegelaat dat die duiwel ons verlei, en dat die duiwel ons altyd sal versoek - maar Hy het nie toegelaat dat die duiwel ons oorwin en vernietig nie.
Daarom het die Here die mense dadelik fisies gaan opsoek om hulle daarvan te verseker dat sy genade nog steeds by hulle is.
Die Here belowe hulle dat daar later iemand uit die vrou se nageslag gebore sal word wat die slang se kop sal vermorsel.
Hierdie belofte maak vir ons die deur oop na die genadetroon van die Here toe sodat ons kan bid dat die Here ons van die bose moet verlos.
Natuurlik beteken dit nie dat ons tydens ons aardse lewe vrygestel sal wees van enige aanvalle van die duiwel nie, want wanneer Jesus Christus, ons God en Verlosser, eendag met sy wederkoms op die wolke verskyn, dan eers kom hierdie eerste belofte van die Here aan die menslike geslag tot sy werklike vervulling.
Hierdie belofte van die Here in Genesis 3: 15 is een van die beloftes wat die naaste aan ons bly, want elke keer wanneer ons in ons lewe in 'n geveg met die kwaad betrokke raak, ervaar ons die vervulling van hierdie genadebelofte. Net die feit dat ons in konflik kom met die kwaad is al 'n openbaring van die feit dat ons deel is van die vrou saad (uitverkorenes), hoeveel te meer dan nie wanneer ons nog die sonde oorwin ook nie.
Daar is natuurlik meer dinge wat saamhang met die vyandskap wat die Here stel tussen die vrou se saad en die slang se saad.
Onder andere is daar duidelike kentekens waaraan mense wat vyande van die satan is, uitgeken kan word.
Sulke mense moet lewe onder die leiding van God die Heilige Gees. Ons weet uit die Nuwe Testament dat 'n deel van die belofte van Genesis 3: 15 was dat die Messias, na sy oorwinning oor die dood, die Heilige Gees op sy kerk sou uitstort.
Die Heilige Gees lei ons om juis Adam en Eva se fout nie weer te herhaal nie.
Hulle het nie onderskei wat vir die Here belangrik was nie, en daarom het hulle die vyand van God sy sin gegee.
Toe die belofte van Genesis 3: 15 vervul is, het die Messias dit wat ons verloor het met die sondeval aan ons teruggegee.
Ons is nou weer kinders van God. Maar kinders wat elke oomblik in ons geloof gelei word om te kan onderskei, sodat ons nie weer aan die verkeerde kant beland wanneer die eer van die Here in gedrang kom nie.
Die vyandskap wat God stel tussen die gelowiges en die magte van die donker, plaas uiteraard op elkeen van ons 'n baie groot verantwoordelikheid - net soos op Adam en Eva.
Omdat ons van die Lig is, moet ons soveel te meer nie enige begeerte hê om die duiwel te volg in sonde nie.
Hierdie geestelike swakheid van ons dat ons baie keer 'n onvermoë het om die regte ding te wil doen, is iets waarteen elkeen van ons baie hard moet veg.
Ons wapen daarteen is voortdurende gebed en smeking en die bystand van die Heilige Gees.
Dit sou 'n groot fout wees as ons sou dink dat net die duiwel in hierdie stryd is waarvan die Here praat in Genesis 3: 15.
Vanweë ons sondes daardie dag in die Paradys is ons nou uitgelewer aan al die versoekings wat die duiwel oor mense kan beskik.
Daarmee saam het ons nog ons eie geaardheid ook wat saamhelp om dit vir ons moeilik te maak om op die regte pad te loop.
Dinge soos: opstandigheid, ontevredenheid en haat teen ander mense.
Ons is in baie opsigte vyande van God - of soos dit iewers ander gestel word: kinders van die toorn.
Al hierdie dinge onderstreep weereens die noodsaak vir elkeen van ons dat ons voortdurend moet bid dat die dat die Here ons nie in versoeking moet laat kom nie, en ons van die bose moet verlos. Ons wil kinders van God wees en ons wil deel hê in die genade van die Almagtige God.
Ons is nie magteloos nie, want ons het die wysheid en die insig van die Almagtige se Gees by ons - dit beperk die vermoëns van die duiwel heeltemal.
Die Heilige Gees gee aan ons die insig waarmee ons tydig die planne en die aanslae van die duiwel kan sien kom, en dat ons dit dan kan systap - as ons wil....
As ons wil - dit is waar die groot probleem lê, want baie keer in ons lewens het ons baie duidelike insig oor wat reg is en wat verkeerd, maar dan gaan doen ons presies dit wat verkeerd is.
'n Mens kan Simson se ligaamskragte hê, en nog - soos hy - swak wees as dit kom by die gawe van onderskeiding en gehoorsaamheid aan die Here.
Dit is die plekke waar die duiwel ons pootjie en ons sover kry dat ons vrywillig in die sonde in beweeg.
Natuurlik beteken dit nou nie dat die Here ons verdelg as ons sonde gedoen het nie. Dink daaraan dat Psalm 103 'n lofpsalm aan die Here is omdat Hy ons oortredinge vergewe. Die motivering vir hierdie sondevergifnis staan in vers 14 geskryf: Die Here weet van watter maaksel ons is, en Hy vergewe ons oortredinge en verwyder dit van ons, omdat Hy gedagtig is daaraan dat ons stof is!
· Genesis 3: 15 het verlossing voorspel. In Psalm 103 lees ons van die vervulling daarvan: Die Here vergewe ons ons sondes en neem ons uiteindelik in sy koninkryk op (d.i.: verlos ons van die bose) waar ons nie meer in versoeking gelei kan word nie.
Dink aan Dawid se gebed op sy sterfbed (1 Kronieke 29: 11):
Aan U Here, kom toe die mag en die heerlikheid en die roem en die majesteit, ja, alles in die hemel en op die aarde. Aan U, Here, kom toe die koningskap en die selfverhoging as die Hoof oor alles, en die rykdom en die eer kom van U ...
Kan ons ooit so ellendig raak dat ons teen hierdie ewige en almagtige God in opstand of verset wil kom?
Daarom sê ons op hierdie gebed "amen."
Dit is die ego van ons geloof.
En daarby is dit 'n bevestiging van die feite van God se verbondsgenade - Hy het die krag en die wil om ons in sy onmeetbare liefde van die bose te verlos.
Kom ons lees Kategismus Sondag 52 saam.
Datum: 31 Maart 2002.